580 skoler i hele Danmark har søgt Fødevareministeriet om at få tilskud til gratis frugt. Mange af de skoler er her fra Nordjylland. Efter sommerferien kan nordjyske elever derfor se frem til at gnaske i gratis frugt

Næsten 200.000 skoleelever fordelt på 580 skoler landet over får måske glæde af gratis frugt i to måneder efter sommerferien. I stedet for et frikvarter kan børnene begynde at holde frugtkvarter, hvis skolerne får del i de tilskud, som Fødevareministeriet har udloddet. - Jeg glæder mig over de mange ansøgninger til Frugtkvarter. Det er yderst tilfredsstillende at så mange skoler er opmærksomme på, hvad et dagligt indtag af frugt kan betyde for elevernes indlæring, trivsel og sundhed, siger fødevareminister Hans Chr. Schmidt. Af de mange danske skoler er 14 pct. nordjyske. Det svarer til 93 skoler med 27.810 elever. Fødevareministeriet har afsat 7,5 mio. kroner til projektet, og det er nok til at imødekomme omkring halvdelen af skolerne, i ønsket om at deltage i kampagnen. Ministeriet regner med, at der bliver mulighed for at give tilskud til omkring 260 skoler med i alt ca. 88.000 elever. Pengene skal bruges til gratis frugt i en introduktionsperiode på mindst 40 skoledage mellem 3. september og 16. november 2007. De to måneder med gratis frugt til hele klassen skulle gerne give elever, forældre og skolen gode oplevelser med at holde et dagligt Frugtkvarter, dvs. en pause, hvor klassen spiser frugt. Målet er at få etableret forældrebetalte, klassebaserede frugtordninger på skolerne. Ordningen med et Frugtkvarter vil starte i september måned. Det er bestyrelsen fra "6 om dagen", der indstiller de skoler, der skal have penge til gratis frugt. Fødevareministeriet forventes ultimo maj 2007 at offentliggøre navnene på de skoler, der skal modtage tilskud.